《听嵇美中弹琴》
明代·朱诚泳

有客有客携焦尾，玉立庭阶俨容止。胠囊为我拂金徽，一泻幽怀弄清徵。

游心太古契冰弦，五音高下声相宣。调成起立命之坐，焚香先鼓南薰篇。

初疑眤眤语儿女，指下丝声写凄楚。忽然放手如风生，猛士战场齐奋举。

须臾一段在高山，穿云裂石谁能攀。终南泰华几千仞，恍惚置我庭除间。

宫沈羽振复流水，倒泻银河犹未已。龙门九折出昆崙，骇驶惊翻千万里。

吾生雅澹厌纷纭，赵瑟秦筝浑蔑闻。为君净洗钟生耳，共随白鹤巢松云。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。